Нарадзіўся я 18 верасня 1915 года ў вёсцы Хуснае ў сям’і сялян. У трохгадовым узросце страціў бацьку. Ён памёр ад тыфу. Гадавалі і выхоўвалі мяне маці Ганна Захараўна і старэйшыя сёстры Ульяна, Лізавета, Аксіння, Варвара і Хрысціна. Жыццё было нялёгкім. У 1930 годзе скончыў 6 класаў, а праз пяць гадоў уступіў у калгас імя Фрунзе. У кастрычніку 1937 года быў прызваны ў Чырвоную Армію. Два гады служыў пад Жыткавічамі побач з польскай мяжой у службе паветранага назірання, апавяшчэння і сувязі 11-га асобнага батальёна. А праз два гады ўжо праходзіў службу ва ўнутраных войсках пад Барысавам разам з аднавяскоўцам М.М. Полякам.